Man gevonnis vir 95-jarige se verkragting, moordArgieffoto. Die hooggeregshof in Bloemfontein het ŉ man effektief 22 jaar tronkstraf opgelê nadat hy ŉ 95-jarige vrou verkrag en sy later dood is weens rookinaseming nadat hy haar kombuis aan die brand gesteek het. Die oorledene was op 30 November 2013 alleen tuis in Boithuso, Botshabelo, nadat haar seun en skoondogter na ŉ tradisionele seremonie in die woonbuurt gegaan het. Die 33-jarige Teboho Ishmael Sarel het toegang tot die huis verkry deur ŉ ruit wat hy gebreek het en geld van die bejaarde geëis. Nadat sy gesê het sy het nie geld nie, het hy begin rondkrap op soek na waardevolle items. Hy het enkele stukke juweliersware gekry en die 95-jarige vrou toe ontklee en verkrag. Daarna het hy na die kombuis gegaan, dit aan die brand gesteek en hom uit die voete gemaak. Bure het rook uit die huis sien kom en die slagoffer se seun in kennis gestel. Die polisie, ŉ ambulans en die brandweerdiens is ontbied. Danksy brandbestryders se flink optrede kon die brand geblus word voor dit verder deur die huis versprei het. Die slagoffer is na ŉ plaaslike hospitaal gebring waar sy later aan rookinaseming gesterf het. Die polisie het sake van huisbraak, verkragting, brandstigting en moord ondersoek. Met die gemeenskap se hulp kon hulle Sarel binne twee dae opspoor. Forensiese bewyse wat van die beskuldigde gekry is, het hom met die misdade verbind. Die hooggeregshof in Bloemfontein het hom Donderdag drie jaar tronkstraf vir huisbraak opgelê, agt jaar vir verkragting, drie jaar vir brandstigting en 22 jaar vir moord. Hy sal die vier vonnisse gelyklopend uitdien. Kol. Mosiuoa Raliopane, waarnemende bevelvoerder van die Selosesha-polisiegroepering, het die ondersoekbeampte, Mokgotsi Maputle, geloof vir sy harde werk om die beskuldigde se skuldigbevinding te verseker. Hy waarsku voornemende oortreders die polisie sal geen genade betoon aan misdadigers wat vroue en kinders mishandel nie.